[{"text_idx": "#000000", "text": "Wedi dwy ge\u0302m, Y Seintiau Newydd, Caernarfon a Phen-y-bont sy\u2019n gosod y safon gyda record 100% yn y gynghrair, tra bod yr unig ddau i golli eu dwy ge\u0302m agoriadol yn cyfarfod ddydd Sadwrn, sef Y Drenewydd ac Aberystwyth."}, {"text_idx": "#000002", "text": "Ar o\u0302l ge\u0302m ddi-sgo\u0302r ar Gampws Cyncoed ddydd Sadwrn, Y Bala a Met Caerdydd yw\u2019r unig ddau glwb sydd eto i ildio go\u0302l yn y gynghrair y tymor hwn."}, {"text_idx": "#000003", "text": "Ac er i Gei Connah gadw llechen la\u0302n yn erbyn Aberystwyth nos Wener, y Nomadiaid sydd a\u0302\u2019r record amddiffynnol waethaf yn y gynghrair ar o\u0302l ildio chwech yn erbyn Y Seintiau Newydd ar y penwythnos agoriadol."}, {"text_idx": "#000004", "text": "Fe wnaeth y clybiau gyfarfod chwe gwaith y tymor diwethaf gyda\u2019r Bala\u2019n ennill ddwywaith mewn gemau cwpan ond yn methu a churo Cei Connah mewn pedair ge\u0302m gynghrair (Cei ennill 2, Bala ennill 2, cyfartal 2)."}, {"text_idx": "#000007", "text": "Mae Pontypridd yn un o\u2019r tri ti\u0302m sy\u2019n dal i aros am eu go\u0302l gynta\u2019n y gynghrair yn dilyn ge\u0302m ddi-sgo\u0302r yn Hwlffordd a cholled o 1-0 gartef yn erbyn Y Seintiau Newydd."}, {"text_idx": "#000008", "text": "Ond mae Pen-y-bont yn un o\u2019r tri ti\u0302m sydd a\u0302 record berffaith wedi\u2019r ddwy ge\u0302m agoriadol ar o\u0302l buddugoliaethau cadarn yn erbyn Y Drenewydd a Hwlffordd."}, {"text_idx": "#000009", "text": "A Pen-y-bont gafodd y gorau o bethau y tymor diwethaf, yn ennill pedwar pwynt allan o\u2019r chwe posib yn erbyn Pontypridd."}, {"text_idx": "#000010", "text": "Bydd Chris Venables yn gobeithio ychwanegu at ei ddwy go\u0302l gynghrair i Ben-y-bont y tymor yma, tra bydd Ben Ahmun eisiau plesio i Bontypridd yn erbyn ei gyn-glwb."}, {"text_idx": "#000012", "text": "Am yr ail benwythnos yn olynol bydd Bae Colwyn yn gwneud y daith i\u2019r de wrth i\u2019w hymgyrch gyntaf erioed yn yr uwch gynghrair barhau."}, {"text_idx": "#000014", "text": "Dyw Met Caerdydd heb ildio yn eu dwy ge\u0302m agoriadol gan ennill 1-0 yn Aberystwyth a chael ge\u0302m ddi-sgo\u0302r yn erbyn Y Bala."}, {"text_idx": "#000015", "text": "Bae Colwyn oedd yn fuddugol yn yr unig ge\u0302m flaenorol rhwng y clybiau yn Hydref 2021, gan achosi sioc ym mhedwaredd rownd Cwpan Cymru diolch i go\u0302l gynnar Jack Higgins, cyn i Eliot Evans fethu cic o\u2019r smotyn i\u2019r myfyrwyr (Bae 1-0 Met)."}, {"text_idx": "#000017", "text": "Dwy ge\u0302m, un pwynt a dim goliau \u2013 dyna stori\u2019r tymor i Hwlffordd hyd yma, fydd yn benderfynol o hawlio eu buddugoliaeth gyntaf a\u2019u go\u0302l gyntaf ddydd Sadwrn."}, {"text_idx": "#000018", "text": "Ond Caernarfon yw\u2019r ceffylau duon ar ddechrau\u2019r tymor, yn chwalu Bae Colwyn o 4-0 ar y penwythnos agoriadol cyn curo\u2019r Drenewydd am y tro cyntaf mewn 10 ge\u0302m."}, {"text_idx": "#000019", "text": "Mae\u2019r chwaraewr newydd Marc Williams wedi serennu i\u2019r Cofis ac yn gydradd gyntaf ar restr y creuwyr ar o\u0302l creu tair go\u0302l mewn dwy ge\u0302m, ond bydd rhaid i Gaernarfon ymdopi heb Adam Davies gafodd ei hel o\u2019r cae ar o\u0302l derbyn dau gerdyn melyn nos Wener."}, {"text_idx": "#000020", "text": "Dyw Caernarfon ond wedi colli un o\u2019u chwe ge\u0302m ddiwethaf yn erbyn Hwlffordd (ennill 4, cyfartal 1), ond dyw\u2019r Cofis heb fod ar eu gorau wrth deithio\u2019n bell gan ennill dim ond un o\u2019u naw ge\u0302m gynghrair ddiwethaf yn y de neu\u2019r canolbarth (colli 7, cyfartal 1)."}, {"text_idx": "#000022", "text": "Mae record berffaith y pencampwyr yn parhau, er roedd rhaid aros 79 munud cyn i Dan Williams rwydo unig go\u0302l y ge\u0302m i\u2019r Seintiau ym Mhontypridd ddydd Sadwrn diwethaf."}, {"text_idx": "#000023", "text": "Y Seintiau sydd ar frig y tabl a\u2019r rhestr sgorio ar o\u0302l rhwydo saith go\u0302l y tymor yma, a bydd Craig Harrison yn mynnu safonau uchel a phwyntiau llawn yn eu gemau nesaf yn erbyn Y Barri, Bae Colwyn ac Aberystwyth."}, {"text_idx": "#000024", "text": "Roedd rheolwr Y Barri, Steve Jenkins braidd yn siomedig yn dilyn eu ge\u0302m gyfartal 1-1 gartref yn erbyn Bae Colwyn dros y penwythnos ac mi fydd hi\u2019n her anodd arall i\u2019r newydd-ddyfodiaid ddydd Sadwrn."}, {"text_idx": "#000025", "text": "Hon fydd yr ornest gyntaf rhwng y timau ers Rhagfyr 2021, a dyw\u2019r Seintiau heb golli mewn wyth ge\u0302m yn erbyn Y Barri (ennill 7, cyfartal 1)."}, {"text_idx": "#000029", "text": "Ac er bod Y Drenewydd wedi sefydlu eu hunain fel clwb \u2018Chwech Uchaf\u2019, mae ganddyn nhw arferiad drwg o ddechrau\u2019n araf gyda\u2019r Robiniaid yn yr 11eg safle wedi 12 ge\u0302m llynedd, ac yn 11eg wedi 14 ge\u0302m yn nhymor 2020/21."}, {"text_idx": "#000030", "text": "Mae\u2019r Drenewydd wedi ennill eu pedair ge\u0302m flaenorol yn erbyn Aberystwyth, yn cynnwys eu buddugoliaeth ddiwethaf o 6-1 ar Barc Latham ym mis Rhagfyr."}, {"text_idx": "#000031", "text": "Bydd gan golwr newydd Aberystwyth, Dave Jones bwynt i\u2019w brofi wrth ddychwelyd i Barc Latham ble chwaraeodd am naw mlynedd cyn symud i Geredigion dros yr haf."}, {"text_idx": "#000032", "text": "Bydd uchafbwyntiau\u2019r gemau ar gael ar wefannau cymdeithasol Sgorio a bydd y gorau o gemau\u2019r penwythnos i\u2019w gweld ar S4C nos Lun am 10:00."}]